BG Официален вестник на Европейския съюз C 72/8

Окончателен доклад на служителя по изслушването (1)

Лихвени деривати, деноминирани в швейцарски франкове

(CHF LIBOR)

(AT.39924)

(2015/C 72/06)

На 24 юли 2013 г. Европейската комисия (наричана по-нататък „Комисията“) образува производство в съответствие с член 11, параграф 6 от Регламент (ЕО) № 1/2003 (2) срещу The Royal Bank of Scotland Group plc, The Royal Bank of Scotland plc (наричани по-нататък „RBS“), JPMorgan Chase & Co и JPMorgan Chase Bank National Association (наричани по-нататък „JPMorgan“) (заедно наричани „страните“).

След разговори за постигане на споразумение и заявления за постигане на споразумение в съответствие с член 10а, параграф 2 от Регламент (ЕО) № 773/2004 (3) на 23 септември 2014 г. Европейската комисия прие изложение на възраженията („ИВ“), в което се твърди, че в периода между 6 март 2008 г. и 13 юли 2009 г. RBS и JPMorgan са участвали в нарушение на член 101 от Договора за функционирането на Европейския съюз и на член 53 от Споразумението за ЕИП.

Нарушението засяга пазара на лихвени деривати, деноминирани в швейцарски франкове (наричани по-нататък „CHIRDs“). Съгласно ИВ страните са участвали в антиконкурентни практики под формата на взаимосвързана поредица от събития с обща цел за ограничаване и/или нарушаване на конкуренцията в сектора на CHIRDs. За тази цел страните са обсъждали данните за CHF LIBOR, като са знаели, че това може да е от полза за търговската позиция по отношение на CHIRDs на поне един от търговците, участващи в тези контакти. Контактите понякога са били допълвани с обмен на информация относно настоящите и бъдещите търговски позиции и планираните цени.

В съответните си отговори на ИВ страните потвърдиха, че ИВ, адресирано до тях, отразява съдържанието на техните заявления за постигане на споразумение.

Съгласно член 16 от Решение 2011/695/ЕС проучих дали проектът на решение, адресиран до страните, се отнася единствено до възражения, по отношение на които на страните е била предоставена възможността да изразят своите виждания, и стигнах до положително заключение.

С оглед на гореизложеното и като се има предвид, че страните не са отправили искания или жалби до мен (4), считам, че ефективното упражняване на техните процесуални права по това дело е било спазено.

Брюксел, 17 октомври 2014 година. Wouter WILS

(1) В съответствие с членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (ОВ L 275, 20.10.2011 г., стр. 29).

(2) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора за създаване на Европейската общност (ОВ L 1, 4.1.2003 г., стр. 1).

(3) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).

(4) В съответствие с член 15, параграф 2 от Решение 2011/695/ЕС страните по производството в дела за картели, които участват в разговори за постигане на споразумение съгласно член 10а от Регламент (ЕО) № 773/2004, могат да се свържат със служителя по изслушването на всеки етап от процедурата, за да се гарантира ефективното упражняване на техните процесуални права. Вж. също параграф 18 от Известие на Комисията относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели (ОВ C 167, 2.7.2008 г., стр. 1).